Tall ferroviari en la línia de Metro entre Paterna i Llíria
25 de març de 2024

El regidor de Mobilitat Sostenible de Llíria, Paco García, ha informat que Ferrocarrils de la Generalitat Valenciana (FGV) ha comunicat a l'Ajuntament el tall en el servici de Metro València, des del dia 28 de març al 8 d'abril, amb motiu de les obres de construcció d'un nou baixador en el polígon industrial de Fuente del Jarro.

L'execució d'estes obres requerix d'una sèrie d'actuacions per a les quals és necessari que es realitze un tall ferroviari, el qual impossibilitarà la circulació d'unitats entre les estacions de Paterna i Llíria durant el període de temps esmentat.

Perquè esta actuació no afecte les persones usuàries de FGV, s'ha proposat un servici alternatiu amb autobusos de tipus urbà comptant amb entre dos i tres portes d'accés, plataforma baixa i rampa d'accés a PMR. Les capacitats màximes oscil·len entre 60 i 70 passatgers.

El servici de bus serà de 16 hores, des de les 07.00 hores i fins a les 23.00 hores, seguint l'horari estipulat per FGV. La flota està formada per 12 autobusos de tipus urbà situant-se cadascun en una capçalera creuant-se en el trajecte. L'itinerari que s'ha proposat, en tractar-se d'una distància considerable entre Paterna i Llíria, ha sigut la divisió en dos rutes. La ruta 1 comença a Paterna i va realitzant parades a Santa Rita, Fuente del Jarro, La Canyada i L'Eliana. La ruta 2 comença a Paterna i va a L'Eliana de manera directa, una vegada en esta localitat ja comença a realitzar parades a Gallipont, La Pobla de Vallbona, Benaguasil i Llíria.

La parada de Llíria estarà situada en la pròpia estació de metro, en la zona d'aparcament de vehicles que serà habilitada com a parada de bus provisional.

Consulta en este enllaç els itineraris:

https://maps.app.goo.gl/UHtSNLSDscBVR2E76